Müüdimurdja 1. osa – Propastop
12.03.2018
Kremli propagandat jälgides võib tähele panna kindlaid väiteid või mõttekäike, mida üha uuesti eetrisse paisatakse. Oleme neist propagandamüütidest teinud kokkuvõtte, et neid oleks lihtne tekstidest tuvastada.
Märksa keerulisem on näidata, miks need müüdid valed või vildakad on. Näiteks Kremli meedia mõjuväljas elavale inimesele on päris keeruline tõestada, et tema jälgitavas massimeedias korrutatud väited ei vasta tõele. Napib ülevaatlikke viiteid, selget tõestuskäiku. Sama küsimus kerkib ka Lääne sõpradele oma seisukoha selgitamisel: nendegi arvamused rajanevad tihti meedias ringlevatel müütidel, mis ei pruugi tõele vastata.
Selle olukorra muutmiseks alustame uue rubriigiga, milles demonstreerime, miks Eesti suhtes ringlevad propagandamüüdid on ekslikud. Eesmärgiks on luua tõestus, mida saab ka eesti keelt mitte rääkivatele inimestele jagada. Selleks on tõestuskäigu lõpus mitmekeelsed viited.
Esimeseks müüdiks, mille kummutamise ette võtame, on Kremli propaganda väide, mille võib kokku võtta lausesse “Nõukogude Liit ei okupeerinud Eestit, vaid Eesti astus Nõukogude Liitu vabatahtlikult”.
Kremli propagandameedia jutusaadetes mitmete saatekülaliste mõttekäikudena, samuti veebiartiklites. Näiteks selles Venemaa riikliku uudisteagentuuri loos, selles ja selles postituses viidatud saates.
Müüdi kasutamine võimaldab väita, nagu oleks Eesti Nõukogude perioodi tagajärgedes ise süüdi. Samuti aitab müüt õigustada Venemaa suurriiklikku sekkumist Eestis toimuvasse ning öelda, nagu kuuluks Eesti Venemaa huvisfääri. Müüt võimaldab süüdistada ka Eestit ajaloo võltsimises ning  tekitada nii lõhet Eestis elavate erinevate rahvusrühmade vahel.
Lisaks õigustab Venemaa sarnase müüdiga Krimmi annekteerimist.
Müüdi kummutavad ajaloolised sündmused, mis tõestavad Eesti Vabariigi okupeerimist Nõukogude Liidu poolt:
Eesti annekteerimist ja okupeerimist NSV Liidu poolt pidasid ebaseaduslikuks enamus maailma riike. Neis jätkasid tegevust Eesti Vabariigi diplomaatilised esindused. Eriti järjekindlalt ajasid 1940-1991 aastatel mittetunnustamispoliitikat USA, Vatikan ja Iirimaa.
Eesti liitmist NSV Liiduga tunnustas vaid natsi-Saksamaa koos mõne endast sõltuva riigiga.
Eesti ei astunud NSV Liitu vabatahtlikult, vaid NSV Liit okupeeris Eesti Vabariigi 1940. aastal. Eesti Vabariigi iseseisvus taastati 1991. aastal. 1994. aastal lahkusid Eestist endise NSV Liidu õigusjärglase Vene Föderatsiooni väed.
Loe lisaks eesti keeles, inglise keeles ja vene keeles (esimene, teine ja kolmas venekeelne viide).
Pildid: Thomas Hawk /Flickr / CC, Okupatsioonide muuseumi foto Wilson44691 /Wikipedia /CC